DECIZIA COMISIEI
din 21 aprilie 2008
de derogare de la anumite dispoziții ale Deciziei 2006/923/CE privind o contribuție financiară comunitară pentru 2006 și 2007 de acoperire a cheltuielilor efectuate de Portugalia pentru combaterea Bursaphelenchus xylophilus (Steiner et Buhrer) Nickle et al. (nematod al pinului)
[notificată cu numărul C(2008) 1444]
(Numai textul în limba portugheză este autentic)
(2008/327/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 23 alineatul (6),
întrucât:
(1)
Decizia 2006/923/CE a Comisiei (2) a aprobat o contribuție financiară din partea Comunității pentru un program de măsuri introdus de Portugalia care avea ca obiectiv pentru 2006 și 2007 controlarea răspândirii Bursaphelenchus xylophilus (Steiner et Buhrer) Nickle et al. (nematod al pinului) în alte state membre. Măsurile au constat în crearea unei bariere în care arborii care găzduiesc vectorul nematodului pinului sunt complet absenți, denumită în continuare „centura defrișată”.
(2)
De la adoptarea Deciziei 2006/923/CE, Portugalia s-a confruntat cu câteva circumstanțe adverse și excepționale, ceea ce a dus la o întârziere în aplicarea măsurilor. Circumstanțele respective au fost explicate într-o scrisoare adresată de Portugalia Comisiei și datată 28 septembrie 2007. Mai exact, în timp ce programul inițial s-a bazat pe o estimare de 700 000 de pini necesar a fi doborâți, a devenit necesar a doborî un total de 980 000. În plus, au trebuit de asemenea eliminați 3 700 000 de pini tineri. Autoritățile portugheze au explicat diferența dintre numărul de arbori prin faptul că unicele date disponibile la acea dată, respectiv inventarul forestier anual pentru 1995, au fost expirate și au subestimat arborii tineri, arborii izolați și arborii din zonele mixte dominate de foioase.
(3)
În pofida circumstanțelor adverse, Comisia a verificat prin intermediul misiunilor sale în Portugalia faptul că autoritățile portugheze au fost capabile să îndeplinească într-un mod adecvat obiectivele prevăzute la articolul 1 din Decizia 2006/923/CE. Întârzierile cumulate au împiedicat în mod inevitabil obținerea rezultatelor scontate în termenul strict prevăzut în decizie pentru îndeplinirea măsurilor. Cu toate acestea, întârzierile nu au fost de natură a împiedica aplicarea măsurilor în deplinătatea lor și, datorită condițiilor de vreme din primăvara anului 2007 din Portugalia, nefavorabile zborului insectei vector a nematodului pinului, riscul fitosanitar nu a fost mărit.
(4)
Decizia 2006/923/CE a prevăzut penalități, sub forma reducerilor progresive ale finanțării comunitare, în cazul nepunerii în aplicare sau a punerii în aplicare întârziate a măsurilor. Aplicarea unor asemenea măsuri și sancțiuni ar fi disproporționată date fiind circumstanțele excepționale.
(5)
Documentația pe care Portugalia trebuie să o furnizeze trebuie să fie de așa natură încât să permită Comisiei să concluzioneze că sunt îndeplinite condițiile de plată a soldului contribuției financiare comunitare prevăzute în Decizia 2006/923/CE. Deoarece circumstanțele cu care Portugalia s-a confruntat au întârziat, de asemenea, plățile efectuate de Portugalia către societățile care au executat centura defrișată, termenul-limită pentru înaintarea documentației adecvate ar trebui extins.
(6)
Măsurile prevăzute de prezenta decizie sunt conforme cu avizul Comitetului permanent pentru sănătatea plantelor,
ADOPTĂ PREZENTA DECIZIE:
Articolul 1
(1) Prin derogare de la articolul 4 din Decizia 2006/923/CE, soldul contribuției financiare comunitare la care face referire articolul 2 din decizia respectivă se plătește de îndată ce următoarele condiții au fost îndeplinite:
(a)
măsurile necesare creării unei centuri defrișate, ca o zonă în care arborii care găzduiesc vectorul nematodului pinului lipsesc, au fost puse în aplicare de Portugalia într-o manieră acceptabilă și îndeplinesc obiectivele la care se face referire la articolul 1 din Decizia 2006/923/CE;
(b)
Portugalia a înaintat Comisiei un raport financiar, care a inclus facturi și chitanțe legale, precum și un raport tehnic financiar după cum este prevăzut la articolul 5 din Decizia 2006/923/CE.
(2) Articolul 7 din Decizia 2006/923/CE nu se aplică dacă Comisia constată, pe baza dovezilor furnizate de Portugalia, faptul că întârzierile în punerea în aplicare a măsurilor nu au afectat eficacitatea măsurilor.
Articolul 2
Prezenta decizie se adresează Republicii Portugheze.
Adoptată la Bruxelles, 21 aprilie 2008.